Gedagte vir die dag: Kniel voor sy WoordFoto: pixabay.com U Woord wys my presies hoe ek moet leef, soos ’n helder lig skyn dit op die donker pad waarop ek stap. (Psalm 119:105) Dis wonderlik dat jy hierdie oordenkings lees, maar onthou: Niks, maar niks kan die grootheid van die Skrif sélf vervang nie. Na al die eeue is die Bybel steeds relevant, meer as ooit van toepassing op ons lewens en bied dit steeds oneindige wysheid vir ons alledaagse menswees. Lees die Woord wanneer jy moedeloos is, en ervaar hoe jy met hoop gevul word. Soek antwoorde in die Skrif as jy radeloos is, en beleef hoe alles vir jou duidelik word en jy insig kry. Huil jou hart uit terwyl jy troos in die Bybel soek, en voel hoe Hy jou hartseer wegneem. Maak die Woord deel van jou lewe, laat die wyshede jou lei en die lewenswaarhede ’n integrale deel van jou menswees wees. Wanneer jy gereeld voor die Woord van God kniel, sal jy ervaar hoe jou lewe in plek val op maniere waaraan jy self nie kon dink nie. Maak tyd vir die Skrif en jy sal verbaas wees hoeveel tyd jou Vader vir jou het. Maak my gewillig om u Woord deel van my lewe te maak, Vader.